(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΒ΄

Παρασκευή 2 Σεπτεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Ιλχάν Αχμέτ, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 5 Σεπτεμβρίου 2016, σελ.
2. Συζήτηση επικαίρων ερωτήσεων:
 α) Προς τον Υπουργό Οικονομικών, σχετικά με τη θεσμοθέτηση ειδικού ακατάσχετου λογαριασμού για όλες τις επιχειρήσεις, σελ.
 β) Προς τον Υπουργό Εσωτερικών και Διοικητικής Ανασυγκρότησης, σχετικά με τους αστυνομικούς που υπηρετούν στη υπηρεσία φύλαξης υψηλών προσώπων, σελ.
 γ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την πρόταση μετατροπής του επιδόματος ανεργίας σε επιδότηση εργασίας, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεων Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει τις εκθέσεις της στα σχέδια νόμων:
 α) Του Υπουργείου Περιβάλλοντος και Ενέργειας: «Κύρωση της Συμφωνίας μεταξύ της Ευρωπαϊκής Ένωσης και των κρατών - μελών της, αφενός, και της Ισλανδίας, αφετέρου, σχετικά με τη συμμετοχή της Ισλανδίας στην από κοινού ανταπόκριση στις υποχρεώσεις που έχουν αναλάβει η Ευρωπαϊκή Ένωση, τα κράτη - μέλη της και η Ισλανδία στη δεύτερη περίοδο δέσμευσης, σύμφωνα με την τροποποίηση της Ντόχα στο Πρωτόκολλο του Κιότο, που κυρώθηκε με τον ν. 4345/2015 (Α' 148), στη σύμβαση - πλαίσιο των Ηνωμένων Εθνών για την κλιματική αλλαγή που έχει κυρωθεί με τον ν. 3017/2002 (Α' 117)», σελ.
 β) Του Υπουργείου Οικονομίας, Ανάπτυξης και Τουρισμού: «Κύρωση του Μνημονίου Κατανόησης για τη Συνεργασία στον τομέα του Τουρισμού μεταξύ του Υπουργείου Τουρισμού της Ελληνικής Δημοκρατίας και της Σαουδαραβικής Επιτροπής Τουρισμού και Αρχαιοτήτων του Βασιλείου της Σαουδικής Αραβίας», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΚΑΤΡΟΥΓΚΑΛΟΣ Γ. , σελ.
ΚΑΤΣΙΚΗΣ Κ. , σελ.
ΚΕΓΚΕΡΟΓΛΟΥ Β. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΤΟΣΚΑΣ Ν. , σελ.

ΠΑΡΕΜΒΑΣΕΙΣ:
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠB΄

Παρασκευή 2 Σεπτεμβρίου 2016

Αθήνα, σήμερα στις 2 Σεπτεμβρίου 2016, ημέρα Παρασκευή και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-9-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΠΑ΄ συνεδριάσεώς του, της Πέμπτης 1ης Σεπτεμβρίου 2016, σε ό,τι αφορά την ψήφιση στο σύνολο του σχεδίου νόμου: «Τροποποίηση του ν. 4099/2012(Α΄250) (ενσωμάτωση στην εθνική νομοθεσία της Οδηγίας 2014/91/ΕΕ/L 257) και άλλες διατάξεις»)

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 5 Σεπτεμβρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1201/30-8-2016 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον ΥπουργόΥγείας, σχετικά με τα προβλήματα στη λειτουργία του Γενικού Νοσοκομείου Λαμίας.

2. Η με αριθμό 1191/29-8-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την προστασία των πολιτών από τις υπερβολικές χρεώσεις των τραπεζών.

3. Η με αριθμό 1197/29-8-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου  προς τον Υπουργό Οικονομικών, σχετικά με τον παράνομο ηλεκτρονικό τζόγο.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1202/30-8-2016 επίκαιρη ερώτηση του Βουλευτή Αργολίδας της Νέας Δημοκρατίας κ. Ιωάννη Ανδριανού προς τον Υπουργό Αγροτικής Ανάπτυξης και Τροφίμων,σχετικά με την πορεία υλοποίησης των έργων του αρδευτικού δικτύου Αναβάλου Αργολίδας.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4375/304/31-3-2016 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με τη σύμβαση του κ. Κίμ Γκλέν ή της εταιρείας που εκπροσωπεί με την ελληνική Κυβέρνηση, το Υπουργείο Οικονομικών ή κάποιον εποπτευόμενο φορέα από αυτό.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθούν τρεις επίκαιρες ερωτήσεις σήμερα. Είναι παρόντες εδώ ο κ. Αλεξιάδης, ο κ. Τόσκας και θα έρθει και ο κ. Κατρούγκαλος.

Θα ανακοινώσω πρώτα τις επίκαιρες ερωτήσεις που δεν θα συζητηθούν.

Η πρώτη με αριθμό 1200/30-8-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας, Ανάπτυξης και Τουρισμού, σχετικά με την κατάσταση των κόκκινων δανείων στο Έβρο και στη Θράκη, δεν θα συζητηθεί λόγω απουσίας του αρμόδιου Υπουργού κ. Σταθάκη στο εξωτερικό.

Επίσης, δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι κάτωθι ερωτήσεις:

Η πρώτη με αριθμό 1199/30-8-2016 επίκαιρη ερώτηση πρώτου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Ναυτιλίας και Νησιωτικής Πολιτικής, σχετικά με τη ναυτική τραγωδία στην Αίγινα, δεν θα συζητηθεί λόγω κωλύματος του Υπουργού κ. Δρίτσα.

Επίσης, η πρώτη με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών, σχετικά με την αποζημίωση των μεριδιούχων Συνεταιριστικών Τραπεζών, δεν θα συζητηθεί λόγω φόρτου εργασίας του Υπουργού κ. Ευκλείδη Τσακαλώτου.

Θα συζητηθεί τώρα η δεύτερη με αριθμό 1198/30-8-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τη θεσμοθέτηση ειδικού ακατάσχετου λογαριασμού για όλες τις επιχειρήσεις.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είναι η πραγματικότητα που οδηγεί στη ανάγκη συζήτησης και κατ’ αρχήν προτάσεων για τη θεσμοθέτηση του ειδικού ακατάσχετου λογαριασμού επαγγελματιών, επιχειρηματιών και γενικά ανθρώπων που δραστηριοποιούνται σε οποιονδήποτε τομέα της οικονομίας μας.

Είναι γεγονός ότι στα χρόνια της κρίσης εντάθηκε το φαινόμενο των λουκέτων σε επιχειρήσεις που είχαν τεράστιο βάρος υποχρεώσεων και ταυτόχρονα αδυναμία να αντεπεξέλθουν, μέσα και στο κλίμα της ύφεσης που κυριάρχησε. Όμως, είναι δεκάδες χιλιάδες, για να μην πω εκατοντάδες, οι επιχειρήσεις και οι επαγγελματίες οι οποίοι αγωνίζονται να κρατήσουν τη δραστηριότητά τους παρά τις δυσκολίες, έχοντας βεβαίως υποχρεώσεις προς το δημόσιο, τα ασφαλιστικά ταμεία, αλλά ταυτόχρονα έχοντας και μια δραστηριότητα.

Το δημόσιο –και καλά κάνει βεβαίως- επιδιώκει την είσπραξη των χρημάτων που οφείλονται σε αυτό και ως όπλο του έχει την κατάσχεση των λογαριασμών. Έχουμε μια τεράστια αύξηση λογαριασμών που κατάσχονται σε επιχειρήσεις από την πλευρά του δημοσίου για οφειλές. Νομίζω ότι περίπου πεντακόσιες χιλιάδες ήταν οι λογαριασμοί που κατασχέθηκαν στο τετράμηνο Ιανουαρίου-Απριλίου. Πέρυσι ήταν γύρω στις εκατό χιλιάδες λιγότερες στο αντίστοιχο διάστημα.

Έρχεται η πολιτεία -και σωστά- και ενισχύει το σύστημα των ηλεκτρονικών συναλλαγών, το οποίο στην ουσία θα καταστεί καθολικό και υποχρεωτικό μετά από ένα διάστημα. Και όλα αυτά πρέπει να συνδυαστούν με την ανάγκη να στηρίξουμε κάποιες επιχειρήσεις, μήπως και τα καταφέρουν.

Αυτό, λοιπόν, οδηγεί στην ανάγκη της θεσμοθέτησης του ειδικού ακατάσχετου λογαριασμού, τον οποίο είχα προτείνει από την προηγούμενη Κυβέρνηση και τον οποίο οι μικρομεσαίοι και ιδιαίτερα η ΕΣΕΕ μετ’ επιτάσεως έχουν προτείνει σε εσάς και έχει τεθεί στο τραπέζι των διαπραγματεύσεων.

Θεωρώ ότι με τη θεσμοθέτηση του λογαριασμού, που δεν θα αποκλείει κανέναν τομέα της οικονομίας -θα περιλαμβάνει, δηλαδή, από τους αγρότες, τους επαγγελματίες μέχρι και τους επιχειρηματίες- θα μπορούν να πληρώνονται οι οφειλές στο δημόσιο, στα ασφαλιστικά ταμεία, τα ενοίκια, οι προμηθευτές και ταυτόχρονα να εισπράττονται τα χρήματα μέσω POS, αλλά και μέσω ηλεκτρονικών συναλλαγών -βεβαίως, με κανόνες και ως ένα ποσοστό του συνολικού τζίρου.

Θα είναι πάρα πολύ χρήσιμο εργαλείο, ούτως ώστε και το δημόσιο να εξασφαλίσει τα συμφέροντά του, αλλά και οι επιχειρηματίες να ξεμπλοκαριστούν και από τον φόβο, αλλά και από τη διαδικασία της κατάσχεσης των λογαριασμών, που τους αδρανοποιεί και δεν τους δίνει δικαίωμα να αγωνιστούν. Αυτό θέλουν, να έχουν τη δυνατότητα να αγωνιστούν, για να διατηρήσουν τις επιχειρήσεις τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Αλεξιάδη.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Σε ό,τι αφορά, κύριε Βουλευτά, το θέμα που θέσατε για τον ειδικό επαγγελματικό λογαριασμό, θέλουμε να κάνουμε δύο πράγματα.

Το ένα είναι να ενισχύσουμε τις επιχειρήσεις σε μια πολύ δύσκολη περίοδο, διότι καταλαβαίνουμε τις δυσκολίες, που έχουν στα θέματα τα φορολογικά και τα οικονομικά και τα προβλήματα, που τους δημιουργεί η διαδικασία των κατασχέσεων λογαριασμών από τις εφορίες, από τα ασφαλιστικά ταμεία ή από τις τράπεζες και πραγματικά ο ειδικός επαγγελματικός λογαριασμός δίνει αυτή τη δυνατότητα.

Το δεύτερο που θέλουμε να κάνουμε -και νομίζω ότι είναι απαίτηση όλης της κοινωνίας- είναι να επεκτείνουμε τις ηλεκτρονικές, τις ψηφιακές συναλλαγές, όσο γίνεται περισσότερο. Αυτό το κάνουμε και για λόγους εισπρακτικούς, για να έχουμε καλύτερες εισπράξεις ως δημόσιο, σε σχέση με όσα είχαμε μέχρι τώρα, και για λόγους ελεγκτικούς, για να εξοικονομήσουμε ελεγκτικό προσωπικό, αλλά και για να αυτοματοποιήσουμε πάρα πολλές ελεγκτικές διαδικασίες, που θα μπορούν να γίνονται αυτόματα όταν θα προχωρήσουν οι ηλεκτρονικές, ψηφιακές συναλλαγές.

Για να γίνουν αυτά τα πράγματα, επεξεργαζόμαστε εδώ και πολλούς μήνες αυτό το οποίο μας έχουν προτείνει κοινωνικοί φορείς -η ΕΣΕΕ είναι ένας από τους πρώτους φορείς, που το πρότεινε αυτό και το έχουμε υιοθετήσει- δηλαδή να δημιουργηθεί ένας ειδικός επαγγελματικός λογαριασμός, ο οποίος να έχει εισροές, μετρητά του επιχειρηματία για πληρωμή κάποιας υποχρέωσης, να έχει εισροή ό,τι έχει το POS, να έχει εισροή και ό,τι έρχεται μέσω διαδικτύου και από αυτόν τον λογαριασμό να έχει εκροές μόνο πάλι ό,τι χαλάει ο επιχειρηματίας με την κάρτα του, ό,τι πληρώνει για συναλλαγές μέσω διαδικτύου και από αυτόν τον λογαριασμό να πληρώνονται αυτόματα με πάγιες εντολές μισθοδοσία, φόρος εισοδήματος, ΦΠΑ, φόρος μισθωτών υπηρεσιών, ασφαλιστικές εισφορές, ΔΕΚΟ.

Αυτό θα βοηθήσει πάρα πολύ στο να μη δημιουργούνται νέα ληξιπρόθεσμα, στο να μπορούν οι επιχειρηματίες να ανταποκρίνονται στις ανάγκες τους και θα δώσει τη δυνατότητα στο δημόσιο να έχει ξεκαθαρίσει ένα μεγάλο πεδίο από τις φορολογικές υποχρεώσεις των επιχειρήσεων και να μπορούν ν’ ανταποκριθούν οι επιχειρήσεις καλύτερα και να κάνουμε κι εμείς καλύτερο προγραμματισμό.

Σε αυτόν τον τομέα θέλω να σας πω ότι έχουν ξεκινήσει εδώ και πάρα πολύ καιρό οι διαπραγματεύσεις. Είμαστε σχεδόν κοντά στο τέλος. Νομίζω ότι οριστικοποιείται πλέον αυτή η υπόθεση σε επίπεδο διαπραγματεύσεων και θα μπορούμε πολύ σύντομα να ανακοινώσουμε τις τελικές ρυθμίσεις, που θα ενταχθούν στο νομοσχέδιο για τις ηλεκτρονικές συναλλαγές, το οποίο θα φέρουμε άμεσα στη Βουλή.

Θέλω να σας πω, λοιπόν, ότι είμαστε σε καλό δρόμο. Πολύ σύντομα θα μπορούμε να σας δώσουμε αναλυτικές απαντήσεις γι’ αυτό το ζήτημα. Γενικές απαντήσεις και για τα θέματα των κατασχέσεων υπάρχουν στο συγκεκριμένο έγγραφο που μου έδωσε η Διεύθυνση Εισπράξεων της Γενικής Γραμματείας Δημοσίων Εσόδων, το οποίο και θα καταθέσω στα Πρακτικά, για να έχετε πιο συγκεκριμένη ενημέρωση.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον κ. Κεγκέρογλου, κύριε Αλεξιάδη, θέλω να σας πω ότι έχετε δίκιο σε αυτό που είπατε. Κατά σύμπτωση, κι εσείς και ο κ. Τόσκας και ο κ. Κατρούγκαλος ανήκετε σ’ εκείνους τους Υπουργούς που ανταποκρίνεστε κι έρχεστε σχεδόν πάντα να απαντήσετε σε επίκαιρες ερωτήσεις. Το θέμα αυτό έχει απασχολήσει τη Διάσκεψη των Προέδρων. Και ο κ. Κεγκέρογλου το είχε θέσει το θέμα μάλιστα.

Αν θυμάμαι καλά, κύριε Κεγκέρογλου, είχαμε πει ότι αυτό είναι στην αναθεώρηση του Β΄ Μέρους του Κανονισμού και μάλλον τον Οκτώβριο θα ασχοληθεί η αρμόδια Επιτροπή, όχι μόνο για το θέμα που θίξατε -και έχετε δίκιο- αλλά και με άλλα πράγματα που αφορούν το Β΄ Μέρος του Κανονισμού.

Πάντως, επειδή γκρινιάζω δικαίως για άλλους Υπουργούς, οφείλω να πω τα καλά λόγια για τους τρεις που είστε σήμερα εδώ.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μέχρι ν’ αλλάξει ο Κανονισμός πάντως, θέλουμε να έχουμε την παρουσία των Υπουργών για να τους επαινούμε κιόλας, μόνο και μόνο για την παρουσία. Γιατί όταν πρόκειται για πέντε λεπτά ή τρία λεπτά που χρειάζεται να έχεις παρουσία και δεν προσέρχεσαι, χωρίς να έχεις βεβαίως άλλη υποχρέωση -γιατί γνωρίζουμε από κυβερνητικές υποχρεώσεις- και είναι από αδιαφορία, τότε βεβαίως δεν θα το επαινέσουμε, αλλά θα το κατακρίνουμε. Όπως είπατε, όμως, κι εσείς για τους παρόντες σήμερα, ισχύει η συνέπεια ως προς την εκπλήρωση των υποχρεώσεων για τον κοινοβουλευτικό έλεγχο.

Κύριε Υπουργέ, είναι θετικά όσα μας είπατε. Είναι ανάγκη πραγματικά να γίνει, όχι επειδή το ζητούμε εμείς, οι φορείς, αλλά επειδή το ζητάει η ίδια η πραγματικότητα, η πραγματική οικονομία. Θέλω να προσέξετε να μην έχουμε εξαιρέσεις σε κανενός είδους δραστηριότητα. Περιλαμβάνονται και οι αγροτικές δραστηριότητες, οι αγροτικές εκμεταλλεύσεις, οι επαγγελματίες και οι επιχειρήσεις. Εάν ο τρόπος θεσμοθέτησης του ειδικού ακατάσχετου λογαριασμού γίνει λαμβάνοντας όλα όσα είπα εγώ κι εσείς συνθετικά σήμερα, νομίζω ότι θα εξυπηρετήσει τα μέγιστα και ως προς το δημόσιο συμφέρον, αλλά κυρίως ως προς τη δυνατότητα που θα τους δώσουμε να αγωνιστούν για να κρατήσουν την επιχείρησή τους. Είναι απλό.

Εγώ έχω επεξεργαστεί, όπως σας είπα, από την προηγούμενη κιόλας Κυβέρνηση, μια διάταξη την οποία είχα καταθέσει. Θα σας τη δώσω, μήπως σας φανεί χρήσιμη ως προς το νομοθετικό πλαίσιο, το οποίο θέλετε να δημιουργήσετε. Η διάταξη που προτείνω αφορά κάθε φυσικό ή νομικό πρόσωπο που ασκεί επαγγελματική δραστηριότητα στον πρωτογενή, δευτερογενή ή τριτογενή τομέα -χωρίς καμμιά εξαίρεση επομένως- που θα πρέπει να δύναται να διατηρεί ειδικό ακατάσχετο λογαριασμό έναντι κάθε απαίτησης δημοσίου και ιδιωτών και από οποιονδήποτε, σε ένα από τα πιστωτικά ιδρύματα της χώρας.

Πρέπει να είναι μοναδικός ασφαλώς, για να μπορεί να υπάρχει διαχείριση, και μέσω αυτού του ειδικού λογαριασμού, όπως ήδη είπαμε, θα πρέπει να γίνονται εισπράξεις μέσω POS, μέσω ηλεκτρονικών συναλλαγών και καταθέσεων και βεβαίως οι πληρωμές στο δημόσιο, στις δημόσιες επιχειρήσεις, στα ασφαλιστικά ταμεία, για τους εργαζόμενους, τα ενοίκια, τους προμηθευτές.

Άρα χρειάζεται για κάθε επιχείρηση ο προσδιορισμός ενός κεφαλαίου κίνησης που θα είναι γι’ αυτούς τους σκοπούς, πέρα από τις φορολογικές υποχρεώσεις, κι εκεί είναι το κρίσιμο που πρέπει να ληφθεί υπ’ όψιν, ο τζίρος που είχε τα προηγούμενα χρόνια. Επίσης, θα πρέπει να ληφθεί υπ’ όψιν ο αριθμός των εργαζομένων που είχε τα προηγούμενα χρόνια, άρα και οι αντίστοιχες ασφαλιστικές εισφορές, η φορολογία την οποία κατέβαλε ή που υποχρεούται να καταβάλει.

Μέσα από μία συνάρτηση, μέσα από έναν αλγόριθμο που θα έχει παραμέτρους και άλλα πράγματα εκτός από αυτά τα οποία είπα, θα μπορεί να βγει για την κάθε επιχείρηση το ποσό ή το ποσοστό, αν θέλετε, επί του τζίρου, το οποίο θα είναι για τον ακατάσχετο λογαριασμό ακριβώς και θα αποτυπώνει την πραγματικότητα για τη συγκεκριμένη επιχείρηση. Υπάρχει, δηλαδή, τεχνικός τρόπος.

Πιστεύω ότι οι Υπηρεσίες του Υπουργείου θα μπορέσουν με μια τέτοια διαδικασία να προσδιορίσουν ακριβώς πώς πρέπει να είναι και η διάταξη αλλά και η εφαρμογή της και γι’ αυτό πιστεύω ότι είναι ένα μεγάλο και θετικό βήμα, για να δώσουμε αυτή τη δυνατότητα στις επιχειρήσεις μέσω του ειδικού ακατάσχετου λογαριασμού.

 Θα σας καταθέσω, κύριε Υπουργέ, τη διάταξη που προτείνω.

 (Στο σημείο αυτό ο Βουλευτής της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Βεβαίως, κύριε Βουλευτά, και θα αξιοποιήσουμε κάθε πρόταση που θα βοηθήσει σε αυτή την κατεύθυνση. Η επεξεργασία που έχουμε μέχρι τώρα δεν προβλέπει καμμία εξαίρεση από τον λογαριασμό. Θα αφορά τους πάντες αυτός ο λογαριασμός. Και δεν προβλέπει εξαίρεση, διότι οι εξαιρέσεις δημιουργούν και διάφορες άλλες παρενέργειες. Δεν χρειαζόμαστε.

Εμείς κάνουμε επεξεργασίες για το συγκεκριμένο νομοσχέδιο και στον συνολικό σχεδιασμό που έχουμε στα θέματα της φορολογίας θα φέρουμε και νέα νομοσχέδια και θα έχουμε και νέες αλλαγές.

Επιτρέψτε κι ένα σχόλιο εδώ, λόγω της επικαιρότητας. Οι πρόσφατες εξελίξεις, με την απροσδόκητη αύξηση των εσόδων του δημοσίου από τις χθεσινοβραδινές εξελίξεις, μας δίνει τη δυνατότητα για καλύτερους σχεδιασμούς, γιατί κανένας δεν περίμενε αυτό το «δώρο» των 240.000.000 ευρώ για το ελληνικό δημόσιο, το οποίο θα δώσει τη δυνατότητα στην Κυβέρνηση για καλύτερους σχεδιασμούς και για καλύτερη διαχείριση των οικονομικών.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ως εφοριακός εσείς ξέρετε βέβαια ότι πρώτα πρέπει να μπουν στο ταμείο κι ύστερα να πανηγυρίζετε.

Προχωράμε με την τρίτη με αριθμό 1195/29-8-2016 επίκαιρη ερώτηση πρώτου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου  προς τον Υπουργό Εσωτερικών και Διοικητικής Ανασυγκρότησης,σχετικά με τους αστυνομικούς που υπηρετούν στη υπηρεσία φύλαξης υψηλών προσώπων.

Κύριε Παπαχριστόπουλε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Δεν σας κρύβω ότι κίνητρο γι’ αυτή την επίκαιρη ερώτηση είναι οι αστυνομικοί, κύριε Υπουργέ. Θέλω εδώ να ξεκαθαρίσουμε όμως μερικά πράγματα, αφού θυμίσω ότι η Γενική Διεύθυνση Προστασίας Επισήμων και Ευπαθών Στόχων έχει περίπου τέσσερις χιλιάδες αστυνομικούς. Αν κάνω λάθος, διορθώστε με. Το 1/3 από αυτούς τους αστυνομικούς κινείται σε αυτό το τρίγωνο «Προεδρικό Μέγαρο -Μέγαρο Μαξίμου -Ασφάλεια της Βουλής». Κανείς δεν είπε να μην έχουν ασφάλεια αυτά τα τρία σημεία, οι πρώην Πρωθυπουργοί και πάει λέγοντας. Είναι τέσσερις χιλιάδες.

Θέλω να παραθέσω ένα στοιχείο. Στις χώρες της Ευρώπης φύλαξη έχουν μόνον οι Υπουργοί. Είναι στοιχείο που μπορείτε να το διασταυρώσετε.

Θέλω ακόμη να θυμίσω ότι αρκετοί υπηρετούν στο Λεκανοπέδιο, αλλά οι μάχιμοι αστυνομικοί, αυτοί που δεν ξέρουν αν το βράδυ γυρίσουν στο σπίτι τους, είναι γύρω στους χίλιους πεντακόσιους, την ίδια στιγμή που κάποια αστυνομικά τμήματα, στην περιοχή μάλιστα του κ. Κατσίκη, στο Υπόλοιπο Αττικής που λέγαμε παλιότερα, δεν έχουν καν νυχτερινή βάρδια.

Τι θέλω να πω; Με πολύ σεβασμό και αγάπη σε όλους τους Έλληνες αστυνομικούς, καθώς είναι μια πολύ δύσκολη δουλειά, που εγώ δεν θα μπορούσα να την κάνω, σας άκουσα τον τελευταίο καιρό ότι έχετε σκοπό να κάνετε αλλαγές. Το υπόσχονται όλοι αυτό, αλλά άκουσα εσάς πρόσφατα να λέτε ότι «κάπου επτακόσιοι» και λοιπά.

Η αίσθησή μου είναι η εξής: Την ίδια στιγμή -λέω ξανά- που η εγκληματικότητα αυξάνεται με γεωμετρική πρόοδο, είναι πρόκληση, κύριε Υπουργέ, να υπάρχει ένα τόσο μεγάλο κομμάτι αστυνομικών, οι οποίοι βάζουν μέσο γι’ αυτό το πράγμα.

Ένα παράδειγμα σας λέω. Στις εκλογές του Σεπτεμβρίου μια νεαρή δημοσιογράφο την έφερε ένας νεαρός αστυνομικός με μοτοσικλέτα. Έλεος! Αυτό έγινε φανερά και το έγραψε ο Τύπος.

Πιστεύω ότι υπάρχει έδαφος για περισσότερους από επτακόσιους. Είναι πολύ λίγο αυτό το νούμερο. Νομίζω ξέρουμε όλοι ότι οι οικονομικές δυνατότητες της χώρας είναι μικρές. Δεν μπορείτε να προσλάβετε άλλους. Έχετε ήδη πενήντα πέντε χιλιάδες αστυνομικούς σε όλη την επικράτεια. Δεν είναι μόνο η Αττική. Μιλάω για όλη την Ελλάδα. Κάποιοι, λοιπόν, αστυνομικοί έχουν την αίσθηση ότι αδικούνται και αδικούνται κατάφωρα.

Εγώ σας κάνω διπλή πρόταση, πέρα από τη μείωση στο μισό, στο 50%. Δεν καταλαβαίνω γιατί ένας πρώην Πρωθυπουργός πρέπει να έχει και αυτοκίνητα και μοτοσικλετιστές και λοιπά. Δεν καταλαβαίνω γιατί. Ο Αρχηγός της Αξιωματικής Αντιπολίτευσης αντί να έχει πενήντα, ας έχει τριάντα. Ο Αρχηγός ενός μικρότερου κόμματος αντί να έχει τριάντα, ας έχει δεκαπέντε.

Κάντε το τώρα. Είναι ιερή υποχρέωση. Σας λέω ξανά ότι επικρατεί ένα φοβερό αίσθημα αδικίας.

Πάνω απ’ όλα, εγώ ως διευθυντής τμήματος στον «Ευαγγελισμό» έκανα rotation. Πήρα ειδικευόμενο στα χειρουργικά, που μετά έκανε κλινική, μετά πήγαινε στα εργαστήρια. Γιατί είναι μόνιμοι οι άνθρωποι που ξεροσταλιάζουν στο Προεδρικό Μέγαρο, στο Μέγαρο Μαξίμου και στην Ασφάλεια της Βουλής;

Σας μιλάει ένας Βουλευτής. Μπορεί εγώ να είμαι τρελός, που δεν δέχομαι να απασχολώ ούτε έναν αστυνομικό, κύριε Υπουργέ, και βλέπω πρώην Βουλευτές, πρώην Ευρωβουλευτές και νυν Ευρωβουλευτές ή βλέπω Πρωθυπουργό, που δεν μένει καν στην Αθήνα, και τον φυλάνε. Είναι κάτι που πιστεύω ότι πρέπει να μπει τάξη, να τελειώσει οριστικά. Αισθάνονται φοβερά αδικημένοι οι αστυνομικοί.

Θέλω εδώ να εκφράσω και τη λύπη γι’ αυτό που συνέβη πρόσφατα με τον σεμνό διοικητή, που του ασκήθηκε βία στη συγκεκριμένη περιοχή και που δεν φταίτε εσείς.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, όμως, κύριε συνάδελφε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Τελειώνω, κύριε Πρόεδρε.

Θα σας πω και άλλα στη δευτερολογία μου. Θα σας ακούσω με μεγάλο σεβασμό.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κύριε Παπαχριστόπουλε, ευχαριστώ για την επίκαιρη ερώτηση.

Βέβαια, ξέρετε ότι αυτές τις μέρες αποφασίστηκε μια γενναία μείωση των αστυνομικών οι οποίοι υπηρετούν στην Υπηρεσία Προστασίας Επισήμων, όπως λέγεται. Αυτό δεν έγινε μέσα σε μια ημέρα. Έγινε μετά από εξέταση, από αρμόδια επιτροπή, όλων των παραγόντων που αφορούσαν την ασφάλεια των προσώπων, στα οποία έχουν διατεθεί αστυνομικοί.

Ήταν μια διαδικασία που κράτησε περίπου πέντε μήνες, από τον Απρίλιο. Είχα δώσει εντολή εγώ στην Ελληνική Αστυνομία, βλέποντας τον υπερβολικό αριθμό ατόμων που φυλάγουν πρόσωπα, πολλά εκ των οποίων δεν έχουν κανένα βαθμό κινδύνου, πρόσωπα τα οποία είναι πέρα από τα προβλεπόμενα από το προεδρικό διάταγμα που καθορίζει ποιοι πρέπει να προστατεύονται ή ποιοι πρέπει να επιτηρούνται.

Η Ελληνική Αστυνομία στο πλαίσιο της αποστολής της παρέχει υποχρεωτικά συνοδείες ασφαλείας για προστασία προσώπων και ειδικότερα στον Πρόεδρο της Δημοκρατίας, στον Πρωθυπουργό, στον Πρόεδρο της Βουλής, στα μέλη της Κυβέρνησης, στους Αρχηγούς των κομμάτων, στον Πρόεδρο και Εισαγγελέα του Αρείου Πάγου και λοιπά.

Πλην, όμως, η διαδικασία διαχρονικά είχε ξεχειλώσει. Η διαδικασία είχε ευτελιστεί σε πολλές περιπτώσεις. Μ’ ένα απλό τηλέφωνο πολλοί έπαιρναν συνοδεία αστυνομικών και κάποιοι απ’ αυτούς δεν ασχολούνταν καν με την ασφάλεια αυτών των ατόμων, αλλά είτε έκαναν δεύτερη δουλειά είτε κάθονταν σπίτι τους είτε έκαναν οτιδήποτε άλλο εκτός από την προστασία και την ασφάλεια.

Αυτή η κατάσταση, προφανώς, είναι απαράδεκτη. Προφανώς, δεν πρόκειται να γίνει ανεκτή από την Κυβέρνηση, από εμένα, από την ηγεσία της Αστυνομίας.

Έχω τους αριθμούς μπροστά μου και μπορώ να σας αναφέρω ότι από τους δυόμισι χιλιάδες αστυνομικούς, οι οποίοι απασχολούνται στις αποστολές που σας προανέφερα –και βγάζω έξω την Ασφάλεια της Βουλής-, οι επτακόσιοι θα αποσυρθούν και θα διατεθούν για να εκτελούν αστυνομικά καθήκοντα επ’ ωφελεία του κοινωνικού συνόλου, δηλαδή θα πάνε στον δρόμο για την καθαρή αστυνόμευση και αυτό θα γίνει μέχρι το τέλος Σεπτεμβρίου. Θα πάνε σε υπηρεσίες, εκεί που τους έχει ανάγκη η πραγματική αστυνόμευση. Και το συγκεκριμενοποιώ: Θα πάνε στη δυτική Αττική, θα πάνε στο κέντρο της Αθήνας, θα πάνε στη «ΔΙΑΣ», θα πάνε στην Άμεση Δράση, εκεί που υπάρχει η μεγαλύτερη ανάγκη για αστυνόμευση.

Ξέρετε καλά ότι προέχει το συλλογικό του ατομικού, αλλά εάν αναφέρω περιπτώσεις ατομικές στις οποίες παρείχετο ασφάλεια, θα γελάσει κάθε πικραμένος. Αυτές τις νοσηρές καταστάσεις θεραπεύουμε. Από εκεί και πέρα, περισσότερα στοιχεία θα αναφέρω στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Παπαχριστόπουλε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κατ’ αρχάς, θέλω να είμαι δίκαιος. Υπάρχουν δικαστικοί -που είναι και πρώην δικαστικοί- οι οποίοι πήραν αποφάσεις πολύ σκληρές κάποια στιγμή. Καμμιά αντίρρηση για αυτούς τους ανθρώπους! Δεν το συζητάω! Δεν συζητάω για το κτήριο της Βουλής, το Προεδρικό Μέγαρο, ή το Μέγαρο Μαξίμου. Πρέπει να φυλαχθούν.

Το νούμερο «επτακόσια» είναι ένα θετικό βήμα, κύριε Υπουργέ. Εγώ το χαιρετίζω θετικά. Θα είστε ο πρώτος που θα το κάνει. Πιστεύω ότι πρέπει να είναι πιο τολμηρό. Τρεις χιλιάδες αστυνομικοί σε αυτή την υπηρεσία είναι πολλοί. Ξαναλέω ότι χίλια πεντακόσια μόνο άτομα είναι μάχιμοι αστυνομικοί για τριάμισι εκατομμύρια πολίτες. Αν αυτό είναι λογικό, το αφήνω στην κρίση όσων μας ακούν.

Δεσμευτείτε για αυτό που είπατε! Χαίρομαι που μου λέτε ότι μέσα στον Σεπτέμβριο θα αποσυρθούν επτακόσιοι. Είναι μεγάλο νούμερο. Μακάρι!

Προχωρήστε και άλλο και πάνω από όλα, προχωρήστε την πρότασή μου! Ο Πρόεδρος ξέρει ότι εμείς στην ιατρική κάνουμε rotation. Γιατί κάποιος πρέπει να είναι μόνιμος εδώ στη Βουλή; Με ενοχλεί εμένα –και σας το λέω ευθέως- η εικόνα του αστυνομικού να ανοίγει την πόρτα του Βουλευτή ή του Υπουργού. Με ενοχλεί! Δεν είναι δουλειά του αστυνομικού αυτή, κάποιου άλλου δουλειά είναι. Πρέπει να μάθουμε και εμείς.

Ο Πάλμε ήταν Πρωθυπουργός της Σουηδίας και δεν είχε καν φύλαξη. Έτσι τον δολοφόνησαν. Έβγαινε από τον κινηματογράφο με τη γυναίκα του. Κακώς! Είχε πάει στο άλλο άκρο. Όχι, όμως, να φθάσουμε στο σημείο να γίνονται οι αστυνομικοί ορντινάντσες πολιτικών, επιχειρηματιών, δημοσιογράφων. Πολλοί από αυτούς έχουν τη δυνατότητα, έχουν χρήματα.

Επιχειρηματίες και δημοσιογράφοι, παιδιά, αν νομίζετε ότι κινδυνεύετε, πληρώστε!

Καμμία σχέση και προς Θεού δεν μιλάω για το κτήριο της Βουλής, δεν μιλάω για το Μέγαρο Μαξίμου, δεν μιλάω για το Προεδρικό Μέγαρο. Σκεφθείτε αυτό που σας λέω, το rotation. Είναι κάποιοι που είναι μόνιμοι. Γιατί; Ο ένας δεν ξέρει αν θα γυρίσει το βράδυ στο σπίτι να βρει τη γυναίκα και τα παιδιά του και ο άλλος είναι αραχτός στο προαύλιο της Βουλής.

Δεσμευτείτε για χρονοδιάγραμμα και τολμήστε μεγαλύτερο νούμερο! Θεωρώ θετικό το βήμα που κάνετε και ευχαριστώ που με ακούσατε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κατ’ αρχάς, τα νούμερα που αναφέρατε πριν, που είπατε ότι γύρω στους χίλιους πεντακόσιους χρησιμοποιούνται για την αστυνόμευση στην Αθήνα και ότι πολλοί περισσότεροι χρησιμοποιούνται για την ασφάλεια των λεγόμενων «υψηλών προσώπων» είναι πραγματικά. Είναι νούμερα τα οποία έψαξε όχι ο τυχαίος αστυνομικός, αλλά ο πολιτικός προϊστάμενος του Υπουργείου, γιατί με δική μου εντολή ψάχτηκε τι ισχύει στην υπόλοιπη Ευρώπη. Έτσι είναι η κατάσταση, όπως τα είπατε. Στις άλλες ευρωπαϊκές χώρες μόνο Υπουργοί και ελάχιστοι άλλοι έχουν προστασία αστυνομικών.

Προσπαθούμε σε αυτή την κατεύθυνση. Μέχρι το τέλος Σεπτεμβρίου επτακόσια άτομα θα έχουν αποσυρθεί και θα έχουν δοθεί στην κανονική αστυνόμευση. Θα επιβλέψω προσωπικά, ώστε να μη απορροφηθούν σε θέσεις πολυτελείας ή σε θέσεις, στις οποίες δεν κάνουν τίποτα. Γύρω στα ογδόντα αυτοκίνητα και μοτοσικλέτες θα φύγουν από αυτές τις δήθεν αποστολές και θα πάνε στις πραγματικές αποστολές αστυνόμευσης.

Οι προτεραιότητές μας είναι αυτές που σας είπα και νομίζω ότι εκεί είναι οι προβληματικές περιοχές και εκεί είναι τα προβλήματα. Πρέπει να νιώσει ο απλός, ο απροστάτευτος πολίτης ότι έχει προστασία στον δρόμο, στην καθημερινότητά του. Αυτή είναι η επιδίωξή μας. Είναι το πρώτο βήμα. Δεν είναι το τελικό βήμα. Θα δείτε στη συνέχεια ότι θα γίνουν και επόμενα βήματα σε ό,τι αφορά τον προσανατολισμό αστυνομικών στην καθαρή αστυνόμευση.

Αυτοί είναι εκσυγχρονισμοί απλοί, τους οποίους πιστεύω ότι στηρίζει ο καθένας μέσα σε αυτόν τον χώρο. Είναι εκσυγχρονισμοί που έχουν γίνει σε άλλες χώρες εδώ και πάρα πολλές δεκαετίες. Δυστυχώς διολίσθησαν τα πράγματα σε μία αντίληψη βολέματος και των προστατευόντων και των προστατευομένων. Δεν μπορεί να συνεχιστεί αυτή η κατάσταση. Κάνουμε απλά βήματα, που θα πρέπει να γίνουν κάτω από οποιεσδήποτε συνθήκες. Και θα γίνουν. Να είστε σίγουρος.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε και εμείς.

Ο Βουλευτής Αχμέτ Ιλχάν ζητεί ολιγοήμερη άδεια απουσίας στο εξωτερικό για προσωπικούς λόγους από 6 Σεπτεμβρίου μέχρι 15 Σεπτεμβρίου 2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Επίσης, η Διαρκής Επιτροπή Παραγωγής και Εμπορίου καταθέτει τις Εκθέσεις της στα σχέδια νόμων:

α. Του Υπουργείου Περιβάλλοντος και Ενέργειας: «Κύρωση της Συμφωνίας μεταξύ της Ευρωπαϊκής Ένωσης και των κρατών – μελών της, αφενός, και της Ισλανδίας, αφετέρου, σχετικά με τη συμμετοχή της Ισλανδίας στην από κοινού ανταπόκριση στις υποχρεώσεις που έχουν αναλάβει η Ευρωπαϊκή Ένωση, τα κράτη – μέλη της και η Ισλανδία στη δεύτερη περίοδο δέσμευσης, σύμφωνα με την τροποποίηση της Ντόχα στο πρωτόκολλο του Κιότο, που κυρώθηκε με τον ν. 4345/2015 (Α΄ 148), στη σύμβαση – πλαίσιο των Ηνωμένων Εθνών για την κλιματική αλλαγή που έχει κυρωθεί με τον ν.3017/2002 (Α΄ 117)».

β. Του Υπουργείου Οικονομίας, Ανάπτυξης και Τουρισμού: «Κύρωση του Μνημονίου Κατανόησης για τη Συνεργασία στον τομέα του Τουρισμού μεταξύ του Υπουργείου Τουρισμού της Ελληνικής Δημοκρατίας και της Σαουδαραβικής Επιτροπής Τουρισμού και Αρχαιοτήτων του Βασιλείου της Σαουδικής Αραβίας».

Και φτάνουμε στην τελευταία για σήμερα επίκαιρη ερώτηση. Είναι η δεύτερη με αριθμό 1196/29-8-2016 επίκαιρη ερώτηση δεύτερου κύκλου του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκηπρος τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την πρόταση μετατροπής του επιδόματος ανεργίας σε επιδότηση εργασίας.

Κύριε Κατσίκη, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Επιτρέψτε μου να παρατηρήσω σε αυτό που αναγνώσατε αναφορικά με την επίκαιρη ερώτησή μου, ως προς τον αριθμό της και την ημερομηνία κατάθεσής της και να ενημερώσω, τόσο εσάς όσο και το Σώμα –ο κύριος Υπουργός είμαι βέβαιος ότι το γνωρίζει- πως αυτής της κατάθεσης προηγήθηκε η ίδια ερώτηση στις 5 Αυγούστου 2016, πριν από έναν μήνα περίπου, με αριθμό κατάθεσης 1173, αλλά η διαδικασία προέβλεπε και επέβαλε την επανακατάθεσή της, διότι τότε έκλεισε η Βουλή.

**ΠΡΟΕΔΡΕΥΩΝ (Νικήτας Κακλαμάνης):** Ναι, πέσατε στο μεσοδιάστημα.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Το λέω τούτο, κύριε Πρόεδρε, για να τονίσω ότι ήταν γνωστό από τότε το περιεχόμενό της και διά της καταθέσεως της πρώτης ερωτήσεως αλλά και διά του δελτίου Τύπου, που είχα τότε ανεβάσει στο διαδίκτυο, προκειμένου να την κάνω ευρύτερα γνωστή.

Και, βέβαια, εκφράζω τη μεγάλη ικανοποίησή μου, κύριε Υπουργέ, την οποία αισθάνθηκα από τον τρόπο με τον οποίο αντιμετωπίσατε το περιεχόμενο της ερώτησής μου, αφού ταυτίστηκαν οι δηλώσεις με αυτή στις 29 Αυγούστου, όταν στη συνάντησή σας με τους φορείς της Ένωσης Επιμελητηρίων της Ελλάδας, εκφράσατε τις απόψεις αυτές που είναι ταυτόσημες με το περιεχόμενο της ερώτησής μου.

Και όσο και αν η βραχεία κοινοβουλευτική μου θητεία δεν μου επιτρέπει συναισθηματικούς ακροβατισμούς, κύριε Υπουργέ, ωστόσο επιτρέψτε μου να σας πω ότι η κοινοβουλευτική αρετή της κοινοβουλευτικής αλήθειας θα πρέπει να χαρακτηρίζει όλους εμάς που ορκιστήκαμε να υπηρετούμε τα συμφέροντα του ελληνικού λαού.

Το λέω αυτό, διότι περίμενα από εσάς και την αναγνώριση της δικής μου προσωπικής προσπάθειας ως νέου Βουλευτή. Μέσω των όποιων εξαγγελιών σας για αυτό το τόσο πολύ σημαντικό θέμα, να είχατε κάνει μια μικρή μνεία και στην ελαχιστότητά μου.

Επιτρέψτε μου, στον χρόνο που απέμεινε, κύριε Πρόεδρε, να αναφερθώ και στο περιεχόμενο αυτής της ερώτησης, αναλύοντας όσο μπορώ καλύτερα αυτό καθαυτό το περιεχόμενό της. Πιστεύω ότι αποτέλεσε την άκανθο πρόκλησης διερευνήσεως από το επιτελείο των συνεργατών σας, κύριε Υπουργέ, οι οποίοι προφανώς επιβεβαίωσαν τα διαλαμβανόμενα στην ερώτησή μου και οδήγησαν στην από μέρους σας –θέλω να πιστεύω- πλήρη αποδοχή της.

Υποστηρικτικά της ερώτησής μου, θα καταθέσω επίσημα στοιχεία του ΟΑΕΔ του μηνός Ιουλίου 2016, σύμφωνα με τα οποία οι επίσημα επιδοτούμενα άνεργοι ανέρχονται σε εκατόν δέκα τρεις χιλιάδες τριακόσια ενενήντα τέσσερα άτομα επί συνόλου οκτακοσίων σαράντα έξι χιλιάδων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αν η πρόταση τύγχανε εφαρμογής στο σύνολο των επιδοτούμενων ανέργων, θα επιτυγχάνετο μια μείωση του ποσοστού ανεργίας της τάξεως του 13,4%. Η υλοποίηση της πρότασης που εμπεριέχει η ερώτηση αυτή θα έχει, πιστεύω, πολλαπλά οφέλη, δίνοντας εργασιακή ελπίδα σε ανθρώπους που μετά την απόλυσή τους, το μέλλον τους διαγραφόταν ζοφερό.

Η υπαγωγή τους στο πρόγραμμα αυτό θα κρατήσει, επίσης, ζωντανό τον παραγωγικό ιστό της χώρας και θα βοηθήσει ουσιαστικά στην ανάκαμψη της οικονομίας. Η επιτυχία του εγχειρήματος, κατά την άποψη μου, θα επιτευχθεί μόνο αν ενέχει το στοιχείο της υποχρεωτικότητας. Η οικειοθελής υπαγωγή θα ήταν επιτυχής, αν ως λαός είχαμε καλλιεργήσει σχετική εργασιακή κουλτούρα. Το πρόγραμμα αυτό θα μπορούσε να τύχει εφαρμογής με επιτυχία στον ιδιωτικό τομέα αλλά και σε φορείς του δημοσίου τομέα με μεγάλη έλλειψη προσωπικού.

Πρόσφατα, κύριε Πρόεδρε και κύριε Υπουργέ, υπήρξαμε μάρτυρες βανδαλισμών ιστορικών χώρων, όπως η υπαίθρια γλυπτοθήκη του Πνευματικού Κέντρου του Δήμου Αθηναίων, από όπου εκλάπησαν προτομές ανθρώπων του πνεύματος και της τέχνης. Η ανεπαρκής περιφρούρηση των χώρων οδηγεί σε τέτοια φαινόμενα κοινωνικής εκτροπής. Η φύλαξή τους θα μπορούσε να ανατεθεί σε ανθρώπους που θα υπάγονταν στο πρόγραμμα αυτό.

Ενδεικτικά να αναφέρω και κάποιους άλλους τομείς, στους οποίους θα μπορούσε να εφαρμοστεί το πρόγραμμα αυτό. Θα μπορούσε να ενισχυθεί η δασοπροστασία, η φύλαξη των αρχαιολογικών χώρων, η φύλαξη των σχολείων και η Δημοτική Αστυνομία.

Διάβασα με ιδιαίτερη προσοχή όσα περιλαμβάνονται στις δηλώσεις σας, όπως αυτές δημοσιεύθηκαν στον Τύπο. Θα μου επιτρέψετε, κύριε Υπουργέ, να σημειώσω τα παρακάτω.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε όμως.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Τελειώνω, κύριε Πρόεδρε. Άλλωστε είμαι τελευταίος. Την ανοχή σας για λίγα δευτερόλεπτα.

Ένα σημείο το οποίο χρήζει αποσαφήνισης είναι η επιδότηση που σημειώνεται πως θα έχουν οι επιχειρήσεις προσλαμβάνοντας έναν επιδοτούμενο άνεργο. Αναφέρεστε σε ποσό πέραν του καταβαλλόμενου επιδόματος ανεργίας και για διάρκεια πέραν της λήψεώς του;

Διαβάζοντας, επίσης, τις προτάσεις των εργοδοτών, σημειώνω αυτή του αιτήματος από μέρους τους της επιδότησης της επιχείρησης με ποσό 14 ευρώ ανά ημέρα. Αν αυτό υιοθετηθεί, εκφεύγει της πρότασής μου, δεδομένου ότι θα επιβαρύνει τον κρατικό προϋπολογισμό –θα μου πείτε ότι δεν είστε αναγκασμένος να την ακολουθήσετε εν τω όλω- με ένα μεγάλο κόστος. Ο στόχος, βέβαια, της διατυπωθείσης στην ερώτηση πρότασης δεν είναι αυτός.

Παρατηρώ, επίσης, πως όλη η προσέγγισή σας αφορά μόνο τους ιδιώτες και δη των μικρομεσαίων επιχειρήσεων. Όπως προείπα –και τελείωσα, κύριε Πρόεδρε- επιτυχία του προγράμματος θα επιτευχθεί μόνο αν τύχει καθολικής εφαρμογής σε ιδιωτικό και δημόσιο τομέα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Να σας ευχαριστήσω επίσης για τα καλά λόγια της αρχής. Να ευχηθώ «καλή χρονιά» και να πω το αυτονόητο, το οποίο και εσείς είπατε, ότι πέρα από την αναγκαία συνέπεια, που πρέπει να δείχνουμε όλοι –είναι δείγμα κοινοβουλευτικού ήθους- και να είμαστε παρόντες στις ερωτήσεις, πρέπει να σκεφτούμε και στην Αναθεώρηση του Συντάγματος πώς θα μπορούσαμε αυτό να το ενισχύσουμε.

Να πω και λόγω της ημέρας ότι είναι σημαντικά αυτά που συνέβησαν χθες. Αν είναι σωστά τα μαθηματικά του κ. Πρετεντέρη χθες στην εφημερίδα «ΤΑ ΝΕΑ», δεκατέσσερις κυβερνήσεις δεν μπόρεσαν να επιβάλουν καθεστώς νομιμότητας στο ραδιοτηλεοπτικό τοπίο.

Εκφεύγει των μέσων μαζικής ενημέρωσης. Είναι ζήτημα δημοκρατίας, κράτους δικαίου, αντιμετώπισης της κακής σχέσης οικονομίας και πολιτικών συμφερόντων που ονομάζουμε διαπλοκή.

Επί της ερώτησης, βεβαίως, αναγνωρίζω απολύτως αυτό που είπατε ότι είχατε και προφορικά και πριν από την κατάθεση της ερώτησης υποβάλλει παρόμοιες προτάσεις, κύριε συνάδελφε, τις οποίες τις λάβαμε σοβαρά υπ’ όψιν. Αντίστοιχες προτάσεις μάς είχαν έρθει και από τον ΣΥΡΙΖΑ και είναι και παλιές διατυπωμένες θέσεις του κινήματος των μικρομεσαίων επιχειρήσεων, της ΕΣΕΕ και της ΓΣΕΒΕ. Οπωσδήποτε, όμως, για τους λόγους που είπατε, δεν έχω κανέναν λόγο παρά να σας ευχαριστήσω για την υποβολή των σχετικών προτάσεων.

Γιατί δεν τις υιοθετήσαμε στην πληρότητά τους, ενώ εμπνευστήκαμε και από τις δικές σας προτάσεις; Υπάρχει ο εξής κίνδυνος. Η αυτοδίκαιη και ειδικά η υποχρεωτική μετατροπή του επιδόματος ανεργίας σε μια επιταγή που θα κατατίθεται στον εργοδότη μπορεί να δημιουργήσει το πρόβλημα, κατά το οποίο ορισμένες επιχειρήσεις -τουλάχιστον αυτές που δεν έχουν καλόπιστο επιχειρηματία- αντί να προχωρούν σε προσλήψεις με ορίζοντα χρόνου, να ανακυκλώνουν τους ανέργους.

Αυτό έχει γίνει προσπάθεια να αντιμετωπιστεί στο παρελθόν, γιατί αντιλαμβάνεστε ότι δεν ανακαλύψαμε εμείς τον τροχό και προηγούμενες κυβερνήσεις είχαν παρόμοιο προβληματισμό. Είχαν επιβάλει υποχρέωση στον εργοδότη να διατηρήσει στην εργασία τον άνεργο για εικοσιτετράμηνο. Αυτό ναι μεν λειτουργούσε ως προς το να μη γίνεται ανακύκλωση των ανέργων, δεν ήταν, όμως, επαρκές κίνητρο για τον εργοδότη να προχωρήσει στην πρόσληψη του ανέργου.

Διότι στην πραγματικότητα επιδοτούταν με 4.000 ευρώ –γιατί τόσο είναι περίπου το επίδομα ανεργίας το δωδεκάμηνο- και έπρεπε να καταβάλλει ο ίδιος εξ ιδίων 20.000 ευρώ. Η σχέση, λοιπόν, κινήτρου προς υποχρέωση, ειδικά σε καιρούς κρίσης, δεν λειτούργησε. Αυτό το πρόγραμμα που σας λέω το οποίο ίσχυσε στο παρελθόν και είχε αυτά τα χαρακτηριστικά, ενώ αφορούσε δέκα χιλιάδες ανέργους, είχε κάλυψη μόνο χιλίων τριακοσίων θέσεων, δηλαδή πάρα πολύ μικρό ποσοστό.

Επίσης ενώ είμαι απολύτως θετικός ως προς την ιδέα, η μεταφορά της στο δημόσιο έχει το εξής ζήτημα. Επειδή τα 360 ευρώ που παίρνει ο άνεργος πρέπει να συμπληρωθούν από άλλα τόσα, ώστε να υπάρχει πλήρης απασχόληση και κάλυψη των ασφαλιστικών υποχρεώσεων, πρέπει να βρούμε πόρους, ώστε οι δημόσιες επιχειρήσεις -δήμοι ή δημόσια νομικά πρόσωπα που θα πάρουν τους ανέργους- να βρουν τα άλλα τόσα χρήματα που χρειάζονται. Είμαι ξαναλέω απολύτως θετικός στην ιδέα. Δεν μπορεί να λειτουργήσει, όμως, με τον αυτοματισμό που θα λειτουργήσει στον ιδιωτικό τομέα, που ο επιχειρηματίας βγάζει από την τσέπη του τα συν 360 ευρώ του κάθε μήνα.

Παίρνοντας υπ’ όψιν, επομένως, όλους αυτούς τους παράγοντες, αποφασίσαμε να ξεκινήσουμε ένα πιλοτικό πρόγραμμα, κατ’ αρχάς, με δέκα χιλιάδες θέσεις εργασίας αποκλειστικά στον χώρο των μικρομεσαίων επιχειρήσεων, γιατί αυτές καθαυτές θέλουν ενίσχυση.

Κλείνουν καθημερινά εκατοντάδες και δεκάδες τέτοιες επιχειρήσεις, λόγω έλλειψης δυνατότητας ανταπόκρισης στον ανταγωνισμό. Γιατί, κακά τα ψέματα, ένα μέρος των πολιτικών των μνημονίων των προηγούμενων περιόδων είχε αυτό το νεοφιλελεύθερο χαρακτηριστικό, να συγκεντρώνει την οικονομική ύλη στην κορυφή. Δηλαδή το λιανεμπόριο να το διαλύει στο επίπεδο του εμποράκου και να το συγκεντρώνει στην κορυφή των malls και των μεγάλων επιχειρήσεων.

Άρα η πρώτη παρέμβαση που κάνουμε πιλοτικά για να δούμε πώς λειτουργεί και να εισάγουμε στη συνέχεια διορθωτικές κινήσεις, είναι για ένα πρόγραμμα δέκα χιλιάδων θέσεων εργασίας που επιδοτεί, όπως πολύ σωστά λέτε, την εργασία και όχι την ανεργία και ανάλογα με την πρόοδο αυτού του εγχειρήματος, θα προχωρήσουμε και σε επέκτασή του -πολύ θα ήθελα και στον δημόσιο τομέα- για να εξασφαλίσουμε, πράγματι, την καλύτερη δυνατή χρήση του δημόσιου χρήματος.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κατσίκης.

**ΚΩΝΣΑΝΤΙΝΟΣ ΚΑΤΣΙΚΗΣ:** Αφού σας ευχαριστήσω, κύριε Υπουργέ, και ευχηθώ αυτό το πιλοτικό πρόγραμμα το οποίο προτίθεστε να ξεκινήσετε να έχει απόλυτη επιτυχία και να αποτελέσει το έναυσμα, ώστε να αναπτυχθεί περισσότερο, οι άνεργοι να γίνουν ενεργοί εργαζόμενοι, η ανεργία να μειωθεί και η λειτουργία του ιδιωτικού και του δημοσίου τομέα στον εργασιακό χώρο να γίνει αποτελεσματικότερη και καλύτερη, θα ήθελα να παρατηρήσω δυο πράγματα και να κλείσω με τούτο.

Μιλήσατε για πλήρη απασχόληση. Θα μπορούσε να είναι και μερική, κύριε Υπουργέ, η απασχόληση. Δηλαδή από το να έχουμε έναν άνεργο επιδοτούμενο με «χ» ποσό, ο οποίος είτε συντηρείται με αυτό το μικρό χρηματικό ποσό είτε επιδίδεται σε μαύρη εργασία -πράγμα που βλάπτει σοβαρά το κράτος και την πολιτεία- διά της φοροδιαφυγής και εισφοροδιαφυγής, προτιμότερο θα ήταν από τα να είναι άνεργος και άεργος -και τη ρήση «αργία μήτηρ πάσης κακίας» τη συναντάμε συνεχώς- να είναι εργαζόμενος, έστω και μερικά απασχολούμενος. Αυτό είναι μία παρατήρηση.

Σε ό,τι αφορά στον δημόσιο τομέα, θα πρότεινα, παράλληλα με τον ιδιωτικό, να ξεκινήσετε και σε αυτόν ένα αντίστοιχο πιλοτικό πρόγραμμα.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Δίνουμε τον λόγο εκ νέου στον κ. Κατρούγκαλο.

Κύριε Υπουργέ, είμαι σίγουρος ότι εσείς δεν ανήκετε σε αυτούς που πιστεύουν ότι χθες στις 3 τα μεσάνυχτα εξαφανίστηκε η όποια διαπλοκή υπήρχε εις τον τόπο, επειδή βγήκε η απόφαση.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το αντίθετο.

Ξέρω, κύριε Πρόεδρε, ότι κι εσείς είστε μεταξύ αυτών που θέλουν να αντιμετωπίσουν αυτή τη διασύνδεση μεταξύ πολιτικής και οικονομίας. Απλώς το θεωρώ ένα πάρα πολύ σημαντικό βήμα. Αλίμονο αν μπορούσαμε από τη μια στιγμή στην άλλη να εξαφανίσουμε τόσο βαθιά ριζωμένα φαινόμενα στην πολιτική ζωή της χώρας. Απλώς επαναλαμβάνω ότι θα πρέπει όλοι -και αναγνωρίζω ότι και στον χώρο της δικής σας παράταξης, πολλοί είναι αυτοί που έχουν την ίδια στάση με μας- να συνεργαστούμε.

Συμφωνώ στα περισσότερα. Μερική εργασία να επιδοτήσω στον ιδιωτικό τομέα δεν θα ήθελα, γιατί ξέρουμε ότι υπάρχει ένα διαδομένο φαινόμενο τύποις να απασχολούνται άνθρωποι για τετράωρο -δηλαδή να έχουν μια τετράωρη σύμβαση εργασίας- και να δουλεύουν οκτώ, εννιά και δέκα ώρες. Το ξέρουμε από τις πρόσφατες εκθέσεις της Διεθνούς Οργάνωσης Εργασίας.

Αντίθετα από ό,τι πολλοί πιστεύουν, το φαινόμενο της μαύρης εργασίας δεν αφορά κυρίως εντελώς αδήλωτη εργασία, αλλά αφορά ημιδηλούμενη εργασία, αυτό που περιέγραψα προηγουμένως. Δουλεύεις στην πραγματικότητα οκτώ ή δέκα ώρες, πληρώνεσαι για τέσσερις και προφανώς ο βασικά ζημιούμενος είναι ο εργαζόμενος. Αντίστοιχη ζημιά παθαίνουν, όμως, και τα ασφαλιστικά ταμεία.

Αν προχωρήσουμε -και λέω ότι είναι από τα θέματα που εξετάζουμε- σε χρήση του επιδόματος ανεργίας για μερική απασχόληση, αυτό θα είναι αποκλειστικά στον δημόσιο τομέα. Εκεί, κυρίως, γιατί δεν έχουμε τη δυνατότητα να βρούμε εύκολα τον συμπληρωματικό πόρο, που θα μας χρειαζόταν για την πλήρη απασχόληση.

Άρα στο πνεύμα της σκέψης σας είμαι σύμφωνος. Υπάρχουν ορισμένες πλευρές εφαρμογής που θα πρέπει να τις δούμε.

Κατ’ αρχάς και κατ’ αρχήν, είμαι θετικός για την πρώτη πιλοτική επέκταση και στον δημόσιο τομέα με τους όρους που είπα. Απλώς εξετάζουμε ακόμη τις προϋποθέσεις.

Σας ευχαριστώ, πάντως, και για την ευκαιρία να αναπτύξω αυτές τις απόψεις και -επαναλαμβάνω - για τις αρχικές σας ιδέες που ήταν μερικές από τις εμπνεύσεις που είχαμε για την υλοποίηση αυτού του σχεδίου.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Κύριε Υπουργέ και κύριε συνάδελφε, γιατί δεν είμαστε και πολλοί εδώ μέσα…

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και εγώ συνάδελφος είμαι!

**ΠΡΟΕΔΡΕΥΩΝ (Νικήτας Κακλαμάνης):** Εντάξει, αλλά σήμερα είστε με την άλλη ιδιότητα.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 10.53΄ λύεται η συνεδρίαση για τη Δευτέρα 5 Σεπτεμβρίου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων. Να σημειώσω πως ενημερώθηκα ότι για έβδομη φορά η ερώτησή μου για τον κ. Κιμ Γκλεν αναβάλλεται λόγω φόρτου εργασίας του κ. Τσακαλώτου.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**